CELEX: 
Language: sl
Date: 2021-04-21 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) 2019/787 Evropskega parlamenta in Sveta glede določb o označevanju tipiziranih žganih pijač

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2019/787 je razširila določbe o označevanju mešanic žganih pijač, ki ne izpolnjujejo zahtev nobene kategorije žganih pijač, na tipizirane žgane pijače, pridobljene iz kombinacije žganih pijač, ki spadajo pod različne geografske označbe, ali iz kombinacije žganih pijač, ki spadajo pod geografsko označbo, in žganih pijač, ki ne spadajo pod nobeno geografsko označbo.
            
            
               Vendar se zdi, da ta določba zahteva, da te tipizirane žgane pijače ne smejo nositi imena kategorije žganih pijač, v katero spadajo, kot pravno ime. To ni v skladu z določbo, da žgane pijače, ki izpolnjujejo zahteve za kategorijo žganih pijač, kot pravno ime uporabljajo ime te kategorije, saj uredba o žganih pijačah „tipizirano žgano pijačo“ opredeljuje kot kombinacijo dveh ali več žganih pijač, ki spadajo v isto kategorijo in se ločijo samo po manjših razlikah v sestavi, in določa, da spadajo v isto kategorijo žganih pijač kot prvotne žgane pijače pred tipiziranjem.
            
            
               Zato bi bilo treba Uredbo (EU) 2019/787 spremeniti, da se pojasnijo posebne določbe v zvezi z označevanjem, ki se uporabljajo za zgoraj navedene vrste tipiziranih žganih pijač, in zlasti, da kot pravno ime nosijo ime ustrezne kategorije žgane pijače.
            
            
               2.POSVETOVANJA PRED SPREJETJEM AKTA
            
            
               Nekatere države članice in predstavniki industrije so Komisijo opozorili, da zgoraj omenjeno besedilo nove uredbe o žganih pijačah dejansko prepoveduje, da bi tipizirane žgane pijače, pridobljene iz kombinacije žganih pijač, ki spadajo pod različne geografske označbe, ali iz kombinacije žganih pijač, ki spadajo pod geografsko označbo, in žganih pijač, ki ne spadajo pod nobeno geografsko označbo, nosile ime ustrezne kategorije žgane pijače kot svoje pravno ime. To bi bilo treba pojasniti, da se zagotovijo pravna varnost in informacije, do katerih so potrošniki upravičeni.
            
            
               Posvetovanja s strokovnjaki iz vseh 27 držav članic so bila izvedena kot priprava na sestanka strokovne skupine za skupno ureditev kmetijskih trgov (žgane pijače) ter med tema sestankoma, ki sta potekala (virtualno) 3. decembra 2020 in 9. februarja 2021. S tem postopkom posvetovanja je bilo doseženo široko soglasje o osnutku delegirane uredbe.
            
            
               Soglasje je bilo zabeleženo tudi med splošnim javnim posvetovanjem, izvedenim z objavo osnutka delegirane uredbe na portalu za boljše pravno urejanje od 24. februarja do 24. marca 2021. 
            
            
               3.PRAVNI ELEMENTI DELEGIRANEGA AKTA
            
            
               Delegirani akt temelji na členu 50(3) Uredbe (EU) 2019/787 in zadeva samo eno določbo, v zvezi s katero je bilo Komisiji podeljeno pooblastilo za spremembo na podlagi navedenega odstavka. Sprejet bi moral biti na podlagi postopka iz člena 46 Uredbe (EU) 2019/787.
            
            
               Člen 1: S tem členom se člen 13(3) Uredbe (EU) 2019/787 razdeli na dva odstavka: eden zajema mešanice žganih pijač, ki ne izpolnjujejo zahtev nobene od kategorij iz Priloge I, drugi pa zajema tipizirane žgane pijače, vključno s posebnimi določbami o označevanju za tipizirane žgane pijače, pridobljene iz kombinacije žganih pijač, ki spadajo pod različne geografske označbe, ali iz kombinacije žganih pijač, ki spadajo pod geografsko označbo, in žganih pijač, ki ne spadajo pod nobeno geografsko označbo, da se pojasni, da lahko te pijače nosijo ime ustrezne kategorije žganih pijač kot svoje pravno ime. Spreminja tudi člena 3(3) in 10(7) navedene uredbe, ki se nanašata na te posebne določbe o označevanju.
            
            
               Člen 2: Ta člen določa hkratno uporabo spremembe iz člena 1 z določbami, na katere se nanaša (tj. člen 3(3) in člen 12 Uredbe (EU) 2019/787), ki se bodo v skladu s členom 51(1) navedene uredbe uporabljale od 25. maja 2021.
            
            
               DELEGIRANA UREDBA KOMISIJE (EU) …/…
            
            
               z dne 21.4.2021
            
            
               o spremembi Uredbe (EU) 2019/787 Evropskega parlamenta in Sveta glede določb o označevanju tipiziranih žganih pijač
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/787 Evropskega parlamenta in Sveta z dne 17. aprila 2019 o opredelitvi, opisu, predstavitvi in označevanju žganih pijač, uporabi imen žganih pijač pri predstavitvi in označevanju drugih živil, zaščiti geografskih označb žganih pijač, uporabi etanola in destilatov kmetijskega porekla v alkoholnih pijačah ter o razveljavitvi Uredbe (ES) št. 110/2008
                  1
                in zlasti člena 50(3) Uredbe,
            
         
         
            
               ob upoštevanju naslednjega:
            
            
               (1)Z Uredbo (EU) 2019/787 so bile bistveno preoblikovane nekatere določbe o proizvodnji in označevanju žganih pijač in živil, proizvedenih z uporabo žganih pijač kot sestavin.
            
            
               (2)Zlasti člen 13(3) Uredbe (EU) 2019/787 razširja določbe o označevanju mešanic žganih pijač, ki ne izpolnjujejo zahtev nobene kategorije žganih pijač, na tipizirane žgane pijače, pridobljene iz kombinacije žganih pijač, ki spadajo pod različne geografske označbe, ali iz kombinacije žganih pijač, ki spadajo pod geografsko označbo, in žganih pijač, ki ne spadajo pod nobeno geografsko označbo.
            
            
               (3)Posledično se v skladu s členom 13(3) Uredbe (EU) 2019/787 pravna imena iz ene ali več kategorij žganih pijač iz Priloge I k navedeni uredbi ali ena ali več geografskih označb za žgane pijače lahko zapišejo le na seznamu alkoholnih sestavin v istem vidnem polju kot pravno ime žgane pijače. To pomeni, da se kategorija žganih pijač, v katero spada tipizirana žgana pijača iz navedene določbe, ne sme uporabljati kot njeno pravno ime. Edina izjema, predvidena v navedenem členu, se nanaša na tipizirane žgane pijače, narejene iz žganih pijač, ki spadajo pod isto geografsko označbo, ali tipizirane žgane pijače, pri katerih nobena od žganih pijač ne spada pod geografsko označbo. Za navedene tipizirane žgane pijače to pomeni, da lahko pri opisu, predstavitvi in označevanju uporabijo ustrezno kategorijo žgane pijače kot pravno ime.
            
            
               (4)Vendar v skladu z opredelitvijo pojmov iz člena 3(11) in (12) Uredbe (EU) 2019/787 so tipizirane žgane pijače kombinacija dveh ali več žganih pijač, ki spadajo v isto kategorijo in se ločijo samo po manjših razlikah v sestavi. Zato morajo tako proizvedene žgane pijače spadati v isto kategorijo žganih pijač kot prvotne žgane pijače pred tipiziranjem. Člen 10(2) navedene uredbe določa, da se za žgane pijače, ki ustrezajo zahtevam za eno izmed kategorij žganih pijač iz Priloge I navedene uredbe, ime te kategorije uporabi kot njihovo pravno ime. V skladu z navedeno zahtevo se vsem tipiziranim žganim pijačam in ne le tistim, ki so izvzete na podlagi četrtega pododstavka člena 13(3) navedene uredbe, dovoli, da kot pravno ime uporabljajo ime kategorije, v katero spadajo. 
            
            
               (5)Da bi se odpravila neskladnost med obveznostmi v zvezi z označevanjem tipiziranih žganih pijač, ki izhajajo iz členov 10(2) in 13(3) Uredbe (EU) 2019/787, ter zagotovile pravna varnost za proizvajalce žganih pijač in informacije, do katerih so potrošniki upravičeni, je zato primerno pojasniti posebne določbe o označevanju, ki se uporabljajo za tipizirane žgane pijače, vključno s tistimi, ki so pridobljene iz kombinacije žganih pijač, ki spadajo pod različne geografske označbe, ali iz kombinacije žganih pijač, ki spadajo pod geografsko označbo, in žganih pijač, ki ne spadajo pod nobeno geografsko označbo. Treba je spremeniti tudi člena 3(3) in 10(7) navedene uredbe, ki se nanašata na te posebne določbe o označevanju.
            
            
               (6)Uredbo (EU) 2019/787 bi bilo zato treba ustrezno spremeniti.
            
            
               (7)V skladu s členom 51(3) Uredbe (EU) 2019/787 in da bi se izognili kakršni koli regulativni praznini, se ta uredba uporablja retroaktivno od 25. maja 2021 –
            
            
               SPREJELA NASLEDNJO UREDBO:
            
            
               Člen 1
            
            
               Uredba (EU) 2019/787 se spremeni:
            
            
               (1)v členu 3 se točka 3 nadomesti z naslednjim:
            
            
               „(3) ‚sklicevanje‘ pomeni neposredno ali posredno navezovanje na eno ali več pravnih imen iz kategorij žganih pijač iz Priloge I ali na eno ali več geografskih označb za žgane pijače, razen navezovanj na sestavljeni izraz ali seznam sestavin iz člena 13(2) do (4) pri opisu, predstavitvi ali označevanju: 
            
            
               (a)živila, ki ni žgana pijača, ali 
            
            
               (b)žgane pijače, ki ustreza zahtevam za kategorije 33 do 40 Priloge I;“;
            
            
               (2)v členu 10(7) se prvi pododstavek nadomesti z naslednjim:
            
            
               „7. Brez poseganja v člena 11 in 12 ter člen 13(2) do (4) je prepovedano uporabljati pravna imena iz odstavka 2 tega člena ali geografske označbe pri opisu, predstavitvi ali označevanju katere koli pijače, ki ne ustreza zahtevam za ustrezno kategorijo iz Priloge I ali zadevno geografsko označbo. Ta prepoved velja tudi za pravna imena ali geografske označbe, ki se uporabljajo skupaj z besedami ali izrazi, kot na primer „kot“, „tip“, „slog“, „narejen“, „aroma“ ali kateri koli drug podoben izraz.“;
            
            
               (3)člen 13 se spremeni:
            
            
               (a)odstavek 3 se nadomesti z naslednjim:
            
            
               „3. V primeru mešanice se pravna imena iz ene ali več kategorij žganih pijač iz Priloge I ali ena ali več geografskih označb za žgane pijače lahko zapišejo le na seznamu alkoholnih sestavin v istem vidnem polju kot pravno ime žgane pijače. 
            
         
         
            
               V primeru iz prvega pododstavka se seznamu alkoholnih sestavin doda vsaj eden od izrazov iz točke (e) člena 10(6). Tako seznam alkoholnih sestavin kot tudi spremljajoči izraz se zapišeta v istem vidnem polju kot pravno ime mešanice, in sicer z enotnimi znaki, ki so v isti pisavi in barvi ter v velikosti pisave, ki ni večja od polovice velikosti pisave, ki se uporabi za pravno ime. 
            
            
               Poleg tega se delež posamezne alkoholne sestavine na seznamu alkoholnih sestavin izrazi najmanj enkrat kot odstotek v padajočem vrstnem redu glede na uporabljene količine. Ta delež je enakovreden volumenskemu odstotku čistega alkohola v skupni vsebnosti čistega alkohola glede na prostornino v mešanici.“;
            
            
               (b)vstavi se naslednji odstavek:
            
            
               „3a. V primeru tipizirane žgane pijače nosi žgana pijača pravno ime, določeno v ustrezni kategoriji žganih pijač iz Priloge I. 
            
            
               V primeru tipiziranih žganih pijač, pridobljenih iz kombinacije žganih pijač, ki spadajo pod različne geografske označbe, ali iz kombinacije žganih pijač, ki spadajo pod geografsko označbo, in žganih pijač, ki ne spadajo pod nobeno geografsko označbo, veljajo naslednji pogoji:
            
            
               (a)pri opisu, predstavitvi ali označevanju tipizirane žgane pijače se lahko uporabijo pravna imena iz Priloge I ali geografske označbe, ki ustrezajo tipiziranim žganim pijačam, pod pogojem, da so ta imena zapisana:
            
            
               (i) izključno na seznamu vseh alkoholnih sestavin tipizirane žgane pijače, ki se zapiše z enotnimi znaki, ki so v isti pisavi in barvi ter v velikosti pisave, ki ni večja od polovice velikosti pisave, ki se uporabi za pravno ime, in 
            
            
               (ii) najmanj enkrat v istem vidnem polju kot pravno ime tipizirane žgane pijače;
            
            
               (b)seznamu alkoholnih sestavin se doda vsaj eden od izrazov iz točke (d) člena 10(6);
            
            
               (c)delež posamezne alkoholne sestavine na seznamu alkoholnih sestavin se izrazi najmanj enkrat kot odstotek v padajočem vrstnem redu glede na uporabljene količine. Ta delež je enakovreden volumenskemu odstotku čistega alkohola v skupni vsebnosti čistega alkohola glede na prostornino v tipizirani žgani pijači.“.
            
            
               Člen 2
            
            
               Ta uredba začne veljati tretji dan po objavi v Uradnem listu Evropske unije.
            
            
               Uporablja se od 25. maja 2021.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 21.4.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 130, 17.5.2019, str. 1.